Rhif Myfyriwr: 2406468
Modiwl: ECAD6052-C
Cyfrif geiriau:


Cynllun Gwers:

	Blwyddyn: 4
	Maes Dysgu a Phrofiad:
Ieithoedd, Llythrennedd a Chyfathrebu

	Nod y wers:
Bydd disgyblion yn gallu ateb cwestiwn llafar – e.e.. “Wyt ti’n hoffi...?” – gan ddefnyddio brawddeg lawn sy’n gywir yn ieithyddol fel “Wyt ti’n hoffi afalau?”. Byddant yn medru ychwanegu barn bersonol i ymestyn eu hateb, neu ofyn ei gilydd am farnau gwahanol.

	Gwybodaeth flaenorol:
Dechrau dysgu i ateb cwestiynau sydd yn gofyn wyt ti gydag ydw/nac ydw, a chwestiynau sydd yn ddechrau gydag oes gyda’r atebion oes neu nac oes.

	Geirfa allweddol:
Oes/Nac oes, Ydw/Nac Ydw, Wyt ti, Ydych chi, Fyddi di, Byddaf/Na fyddaf, Es ti, Do/Naddo, Ga i, Cei/Na chei. Patrymau cwestiwn. Patrwm. 

Ffocws iaith:
I ateb y cwestiynau yn gywir gan ddeall bod patrymau penodol i ateb y cwestiynau, yn lle ‘ie’ neu ‘na’ pob tro. 

	Gweithgareddau:
1 – Adolygu’r patrymau gwahanol, trafod y gwahanol ffyrdd. 
2 – Defnyddio byrddau gwyn i ateb y cwestiynau gyda’r ateb cywir. 
3 – Defnyddio’r ‘paddles’ i chwarae gêm i ateb y cwestiynau. Rhaid iddynt ateb yn gyflym, fel petai mai yna rhywun yn amseru nhw. Rhaid talu sylw am y patrwm penodol, oherwydd bydd pob cwestiwn ddim yn dilyn ‘oes’ neu ‘wyt ti’. 
4 – Ysgrifennu un cwestiwn ar eu byrddau gwyn gyda’r atebion cywir, i ofyn i'w gilydd. Asesu beth maen nhw wedi deall o sut mae’r cwestiwn yn rhoi cliw iddynt am sut i ateb cwestiwn, ond hefyd datblygu sgiliau ysgrifennu'r disgyblion, ar ôl cymaint o ymarferion llafar a gwrando.

	Adnoddau:
Cardiau fflach ddwy ochr.

Badlau Ydw/Nac Ydw ac Oes/Nac Oes.

Byrddau gwyn unigol.


I mi:
Rhestr o gwestiynau am y gweithgaredd holi ac ateb. 
	
	


 




Adnoddau Addysgu:
Yn ystod y wers, defnyddiais ystod o adnoddau addysgu pwrpasol ac amrywiol i gefnogi dysgu'r disgyblion, gan sicrhau bod y gweithgareddau’n ymarferol, hygyrch ac yn annog cyfranogiad llawn.

1. Cardiau fflach ddwy ochr:
Fe wnes i greu cardiau fflach gyda’r cwestiwn ar un ochr – er enghraifft “Wyt ti’n...?” – a’r atebion posib ar y cefn (“Ydw”, “Nac ydw”, “Dw i’n hoffi...”, ac ati). Defnyddiwyd y rhain ar gyfer driliau llafar, gan alluogi’r disgyblion i ymarfer patrymau iaith mewn modd gweledol ac ailadroddus. Roedd hyn yn cefnogi dysgu trwy fewnbwn dealladwy (Krashen, 1982) ac yn darparu cefnogaeth weledol i’r rhai oedd angen mwy o gefnogaeth ieithyddol.

2. Badlau gyda dewisiadau clir:
Cynhyrchais badlau dewis “Ydw / Nac ydw” ac “Oes / Nac oes”, a ddefnyddiwyd yn ystod gweithgareddau holi-ateb cyflym. Roedd y rhain yn adnodd cynhwysol i asesu dealltwriaeth yn syth heb bwysau siarad unigol. Roedd y defnydd o'r padlau hefyd yn hybu hyder, gan roi cyfle i ddisgyblion gyfrannu'n weithredol heb orfod siarad bob tro.

3. Byrddau gwyn unigol:
Fel cam estynedig, gofynnais i’r disgyblion ysgrifennu cwestiwn gan ddefnyddio’r patrwm “Wyt ti’n hoffi...?” ar eu byrddau gwyn, cyn gofyn y cwestiwn i’w partner. Roedd hyn yn annog creadigrwydd, meddwl annibynnol, ac yn datblygu eu sgiliau ysgrifennu yn ogystal â'u gallu i ffurfio cwestiynau a deall strwythur iaith yn fanwl.

Roedd yr holl adnoddau’n cael eu defnyddio i hyrwyddo ymateb cywir, ailadrodd pwrpasol, a chymhwyso strwythurau iaith mewn cyd-destun realistig. Yn ogystal, roedd y cyfan yn cefnogi dulliau gweithredol ac ymarferol sy’n sail i ddysgu iaith fel y nodir yn y Cwricwlwm i Gymru ac ymchwil ieithyddol cyfoes. 


Gwerthusiad Gwers:
Bwriad y wers oedd cefnogi disgyblion Cyfnod Allweddol 2 i ddefnyddio strwythurau iaith gywir wrth ateb cwestiynau yn y Gymraeg. Roedd y wers wedi’i chyflwyno’n llwyr trwy gyfrwng y Gymraeg, gan gynnwys dulliau rhyngweithiol ac adnoddau gweledol i annog ymarfer llafar a hyder ieithyddol. Mae’r gwerthusiad hwn yn adlewyrchu pa mor effeithiol oedd y cynllun a’r cyflwyniad o ran cyrraedd y nodau dysgu, yn ogystal ag ystyried damcaniaeth ieithyddol a chynllunio ar gyfer datblygiad proffesiynol.

Un agwedd lwyddiannus amlwg oedd gallu’r disgyblion i ymateb yn gywir i’r cwestiwn “Wyt ti...?” gan ddefnyddio brawddegau safonol fel “Ydw”, “Nac ydw”, a rhai yn fwy datblygedig “Ydw. Dwi’n hoffi darllen llyfrau fy hun, nid y rhai ysgol.” Roedd strwythur y wers yn canolbwyntio ar ailadrodd y patrymau hyn trwy weithgareddau llafar, gan ddarparu cyfleoedd cyson i’r disgyblion ymarfer ac atgyfnerthu eu sgiliau llafar. Roedd y defnydd o gerdyn fflach ddwy ochr yn cefnogi'r dysgu trwy gynnig y cwestiwn ar un ochr a'r ymateb cywir ar y cefn. Roedd y dull hwn yn annog cofio gweithredol ac yn darparu cymorth gweledol i’r dysgwyr llai hyderus, gan gyd-fynd â theori Krashen (1982) o “mewnbwn dealladwy” sy’n sail i ddysgu ail iaith, ond yn yr sefyllfa yma, roedd y disgyblion i gyd yn Cymru Cymraeg, ond angen cymorth i sefydlu dealltwriaeth o sut i ateb cwestiynau yn gwir.

Roedd yr adnoddau’n chwarae rhan ganolog wrth gynnal lefel uchel o ymgysylltiad ac ateb cywir. Roedd y badlau “Ydw / Nac ydw” a “Oes / Nac oes” yn adnoddau cynhwysol a greodd awyrgylch gyfeillgar ar gyfer ymateb heb straen, gan roi cyfle i’r holl ddisgyblion gymryd rhan. Yn ogystal, roedd defnyddio byrddau gwyn i ysgrifennu cwestiynau a gofyn i bartneriaid ateb yn gam ymestynedig llwyddiannus. Trwy hyn, cafodd y disgyblion y cyfle i drosglwyddo eu dealltwriaeth o batrymau llafar i gyd-destun ysgrifenedig, gan gryfhau eu gwybodaeth o strwythur brawddegau.

Yn ôl damcaniaeth Vygotsky (1978), mae dysgwyr yn elwa ar ryngweithio cymdeithasol er mwyn datblygu eu sgiliau ieithyddol. Roedd y dasg bartner, lle roedd disgyblion yn ysgrifennu ac yn gofyn cwestiynau, yn enghraifft glir o'r "zone of proximal development", gan ddarparu cyfleoedd i ddysgwyr ymarfer sgiliau gyda chymorth cymheiriaid. Roedd hefyd yn datblygu ymdeimlad o annibyniaeth ieithyddol, gan alluogi'r rhai mwy hyderus i arbrofi gyda’r iaith a chefnogi eraill.

Er bod y gwers wedi bod yn effeithiol o ran cyrraedd amcanion craidd, mae rhai elfennau y gellid eu gwella ymhellach. Er enghraifft, er bod y ffocws ar lafar yn amlwg a chryf, gellid bod wedi cynnwys mwy o gyfleoedd i ymestyn yr iaith – e.e. trwy annog disgyblion i roi rhesymau dros eu dewisiadau (“Dw i’n hoffi teisennau achos maen nhw’n felys”). Byddai hyn yn annog defnydd mwy amrywiol o'r iaith a datblygu geirfa ehangach. Yn ogystal, er bod asesiad anffurfiol wedi’i gynnwys trwy arsylwi ac ymatebion llafar, gellid datblygu ffurf fwy strwythuredig o asesu, megis defnyddio grid arsylwi neu hunanasesiad disgyblion er mwyn adlewyrchu eu hyder a'u cynnydd yn fwy clir.

Yn nhermau fy ymarfer proffesiynol fy hun, roedd y wers hon yn rhoi cyfle i mi adlewyrchu ar effeithiolrwydd defnyddio patrymau ailadroddus, adnoddau gweledol, a strwythurau clir i gefnogi datblygiad iaith. Mae hefyd wedi pwysleisio gwerth cyfleoedd rhyngweithiol a’r angen i gydbwyso llafar ac ysgrifennu hyd yn oed mewn gwersi sy'n canolbwyntio ar llafar. Yn y dyfodol, byddwn yn ystyried datblygu adnoddau sydd yn herio dysgwyr i ymestyn eu barn a gwneud cysylltiadau mwy creadigol rhwng geiriau, strwythurau ac ystyr. Yn ogystal, hoffwn dreialu defnyddio fideo byr neu sain fel ‘hwc’ i gyfoethogi'r mewnbwn ieithyddol, gan adlewyrchu amgylcheddau dysgu cyfryngol mwy cyfoes.

I gloi, roedd y wers yn llwyddiannus wrth gyrraedd y nod o ddatblygu sgiliau llafar trwy batrymau cwestiwn ac ateb yn y Gymraeg. Roedd y gweithgareddau’n hygyrch, ysgogol ac yn adeiladu ar ddamcaniaeth gadarn o gaffael iaith. Trwy ddefnyddio ystod o adnoddau pwrpasol, asesu ffurfiannol effeithiol, ac ymrwymiad i fyfyrio ar fy ymarfer, rwyf wedi dangos gallu i greu profiad dysgu cadarnhaol sy’n adlewyrchu gwerthoedd ac amcanion y Cwricwlwm i Gymru.
